Da hans søster Anne i 1589 reiste med den kongelige flåten for å bli gift med kong Jakob i Skottland, seilte de inn i en storm så ille at de ble tvunget til å søke nødhavn i Norge. Først fikk riksadmiral Peder Munk (1534-1623) skylden, men han viste til rikshoffmester Christoffer Valkendorf som var tilsynsfører ved Bremerholm, for uhellet ble tilskrevet trolldom. I København satt tre kvinner alt fengslet for trolldom; den ene var Margrethe, konen til byens borgermester, Jacob Søren Skriver. Kvinnene tilstod i avhør at de hadde skapt stormen ved hjelp av leirepotter på et bord. Slik manet de angivelig frem noen smådjevler som skal ha presentert seg som Langvinus, Pil-hestesko og Smukk. Disse satte etter Munks flåte og haket seg fast i skipene, som ble drivende rundt, ute av stand til å lystre rorene. Heksene ble dømt til bålet og brent. Borgermesteren mistet ikke bare sin kone, men også sitt embete og sin forretning. Han døde i fattigdom, utstøtt av det gode selskap.